Larri Senger

Lourens Mark Senger (; ) — Amerikalı internet layihəsi yaradıcısı və filosofu. O, "Nupediya" onlayn ensiklopediyasının baş redaktoru idi və Cimmi Velslə birlikdə onun varisi "Vikipediya"nın yaradıcısı idi. Senger "Vikipediya" adını icad etmiş və Vikipediyanın bir çox ilkin təlimatlarını yazmışdır. Bunlara "Neytral baxış bucağı" və "Bütün qaydalara məhəl qoyma" siyasətləri daxildir. Senger daha sonra "Encyclopedia of Earth", "Citizendium" və "Everipedia" da daxil olmaqla digər ensiklopedik layihələr üzərində işləmiş, ABŞ-nin qeyri-kommersiya siyasi ensiklopediyası "Ballotpedia"da məsləhətçi kimi xidmət etmişdir.

Senger universitetdə oxuyarkən internetdən təhsil məqsədləri üçün istifadə etməyə maraq göstərirdi və 2000-ci ildə "Nupediya" onlayn ensiklopediyasına baş redaktor kimi qoşuldu. "Nupediya"nın ləng irəliləyişindən məyus olan Senger məqalələrin "Nupediya"nın nəzərdən keçirmə prosesi olmadan dərc edilməsi üçün viki sistemindən istifadə etməyi təklif etmişdir. Bu dəyişiklik 2001-ci ildə "Vikipediya"nın inkişafına və istifadəyə verilməsinə səbəb olmuşdur. Senger "Nupediya"nın baş redaktoru kimi fəaliyyətini davam etdirmiş və ilk ilində "Vikipediya"da fəal iştirak etmişdir, lakin 2002-ci ilin martında işdən çıxmış və layihələri tərk etmişdir. Sengerin "Vikipediya"nın həmtəsisçisi statusu Vels tərəfindən şübhə altına alınsa da, ümumən qəbul edilir.

Senger "Vikipediya"dan ayrılandan bəri layihəni tənqid etmiş və 2007-ci ildə onu "bərpa olunmayacaq qədər pozulmuş" kimi təsvir etmişdir. Senger iddia etmişdir ki, üstünlüklərinə baxmayaraq, "Vikipediya" ekspertiza və səlahiyyətə hörmətsizlik səbəbindən etibarlılıq və dəqiqlikdən məhrumdur. O, 2020-ci ildə "Vikipediya"nı məqalələrində solçu və liberal ideoloji qərəz kimi qəbul etdiyinə görə tənqid etmişdir.

Senger 2006-cı ildə "Vikipediya" ilə rəqabət aparması üçün "Citizendium"u təsis etmişdir. O, 2010-cu ildə baş redaktor vəzifəsini tərk etmiş, 2020-ci ildə isə "Citizendium"dan tamamilə ayrılmışdır. Senger 2017-ci ildə "Everipedia"da baş informasiya direktoru vəzifəsində işə başlamışdır. O, 2019-cu ildə Bilik Standartları Fondu və "Ensiklosfer" yaratmaq üçün istefa vermişdir. Senger 2023-cü ildən etibarən Bilik Standartları Fondunun İcraçı Direktoru vəzifəsində çalışırdı.

Sengerin digər maraqları arasında fəlsəfəyə, xüsusən də epistemologiyaya, erkən müasir fəlsəfəyə və etikaya diqqət daxildir. Məzun olduğu Ohayo Ştat Universitetində fəlsəfə fənnini tədris edirdi.

 Həyatı 
Senger Alyaska ştatının Ankoric şəhərində böyümüşdür. Uşaq yaşlarından etibarən fəlsəfə ilə maraqlanmağa başlamışdır.

O 2000-ci ildə Ohayo Dövlət Universitetində Fəlsəfə Doktoru adını almışdır.

 İstinadlar 

 Əlavə ədəbiyyat 

 Xarici keçidlər 

 Larry Sanger – Sanger's personal website.
 Encyclosphere


Kateqoriya:ABŞ blogerləri
Kateqoriya:ABŞ ixtiraçıları
Kateqoriya:Epistemoloqlar
Kateqoriya:Vikipediya şəxsləri
Kateqoriya:ABŞ xristianları